CELEX: C2005/057/34
Language: fi
Date: 2005-03-05 00:00:00
Title: Asia C-523/04: Euroopan yhteisöjen komission 23.12.2004 Alankomaiden kuningaskuntaa vastaan nostama kanne

5.3.2005   
            
            
               FI
            
            
               Euroopan unionin virallinen lehti
            
            
               C 57/19
            
         Euroopan yhteisöjen komission 23.12.2004 Alankomaiden kuningaskuntaa vastaan nostama kanne
   (Asia C-523/04)
   (2005/C 57/34)
   Oikeudenkäyntikieli: hollanti
   Euroopan yhteisöjen komissio on nostanut 23.12.2004 Euroopan yhteisöjen tuomioistuimessa kanteen Alankomaiden kuningaskuntaa vastaan. Kantajan asiamiehinä ovat Mikko Huttunen ja Wouter Wils.
   Kantaja vaatii, että yhteisöjen tuomioistuin
   
               1)
            
            
               toteaa, että Alankomaiden kuningaskunta ei ole noudattanut sille EY:n perustamissopimuksen 5 artiklan (josta on tullut EY 10 artikla), 52 artiklan (josta on muutettuna tullut EY 43 artikla) eikä lentoliikenteen kuljetus- ja rahtimaksuista 23 päivänä heinäkuuta 1992 annetun neuvoston asetuksen (ETY) N:o 2409/92 (1) tai tietokonepohjaisten paikanvarausjärjestelmien käyttöä koskevista käyttäytymissäännöistä 24 päivänä heinäkuuta 1989 annetun neuvoston asetuksen (ETY) N:o 2299/89 (2), sellaisena kuin se on muutettuna 29.10.1993 annetulla neuvoston asetuksella N:o 3089/93 (3), mukaan kuuluvia velvoitteitaan, koska se on sopinut Amerikan Yhdysvaltojen kanssa kansainvälisistä velvoitteista, tai siitä huolimatta, että lentoliikenteestä Alankomaiden kuningaskunnan ja Amerikan yhdysvaltojen välillä 3.4.1957 tehtyä sopimusta on muutettu, on pysyttänyt voimassa velvoitteita, jotka koskevat
               
                           —
                        
                        
                           hintoja, joita peritään Yhdysvaltojen nimeämiltä lentoyhtiöiltä yhteisön sisäisillä reiteillä ja
                        
                     
                           —
                        
                        
                           Alankomaiden alueella tarjottua tai käytettyä tietokonepohjaista paikanvarausjärjestelmää, ja
                        
                     
                           —
                        
                        
                           joilla annetaan Yhdysvalloille oikeus peruuttaa, keskeyttää tai rajoittaa lento-oikeuksia, jos viimeksi mainitut eivät ole Alankomaiden nimeämien lentoyhtiöiden tai alankomaalaisten oikeussubjektien omistuksessa.
                        
                     
         
               2)
            
            
               velvoittaa Alankomaiden kuningaskunnan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   A.   Uusi sopimus
   
               —
            
            
               Vuoden 1957 sopimukseen vuonna 1992 tehdyillä muutoksilla saatiin aikaan tiiviimpi yhteistyö Yhdysvaltojen ja Alankomaiden kuningaskunnan välillä, ja tästä seuraa viimeksi mainitulle merkittäviä uusia kansainvälisiä velvoitteita.
            
         
               —
            
            
               Vuoden 1957 sopimus on kokonaan uudistettu vuonna 1992 tehdyillä muutoksilla. Se, että kyseisen sopimuksen tiettyjä määräyksiä ei ole muodollisesti muutettu vuonna 1992, tai että niihin on tehty ainoastaan merkitykseltään vähäisiä tekstimuutoksia, ei poista sitä, että näihin määräyksiin perustuvat velvoitteet on vahvistettu sopimusta muutettaessa. Tällaisessa tilanteessa jäsenvaltiot eivät voi sopia uusista velvoitteista, eivätkä ne voi myöskään pysyttää voimassa tämäntyyppisiä velvoitteita, mikäli ne ovat vastoin yhteisön oikeutta.
            
         B.   Yhteisön yksinomaisen ulkoisen toimivallan loukkaaminen asiassa AETR annetussa tuomiossa tarkoitetulla tavalla
   
               —
            
            
               Alankomaat ja Yhdysvallat ovat lisänneet vuonna 1991 vuonna 1957 tehtyyn sopimukseen liitteen, johon sisältyy Alankomaiden alueella tarjottua tai käytettyä CRS-järjestelmää (tietokonepohjainen paikanvarausjärjestelmä) koskevia periaatteita. Vuoden 1957 sopimusta uudistettaessa vuonna 1992 Alankomaat vahvisti tämän liitteen. Näin ollen Alankomaiden kuningaskunta on rikkonut asetukseen N:o 2299/89 perustuvaa yhteisön yksinomaista ulkoista toimivaltaa.
            
         C.   Perustamissopimuksen 52 artiklan rikkominen
   
               —
            
            
               Yhteisön lentoyhtiöt voidaan yhä jättää lentoliikenteestä Alankomaiden kuningaskunnan ja Amerikan yhdysvaltojen välillä tehdyn sopimuksen soveltamisalan ulkopuolelle, mutta kyseistä sopimusta sovelletaan automaattisesti alankomaisiin lentoyhtiöihin. Yhteisön lentoyhtiöitä syrjitään näin ollen, koska niillä ei ole vastaanottavassa jäsenvaltiossa, eli Alankomaiden kuningaskunnassa, kansallisille yhtiöille varatusta kohtelusta johtuvia etuoikeuksia.
            
         
      (1)  EYVL L 240, s. 15.
   
      (2)  EYVL L 220, s. 1.
   
      (3)  EYVL L 278, s. 1.